บลจ.กสิกรไทยอวดกองทุน K-GLOBEเด่นแซงหน้าตลาดไม่หวั่นศก.โลกผันผวน
บลจ.กสิกรไทยเผย FED คงอัตราดอกเบี้ยยังทำให้ตลาดโลกผันผวนต่อเนื่อง ด้านกองทุน K-GLOBE สร้างผลงานสวนทางตลาด 1 ปีให้ผลตอบแทน 6.9% ขณะที่หุ้นทั่วโลกให้ 2.9% พร้อมชูจุดเด่นของกองทุนที่กระจายลงในหุ้นทั่วโลก และผู้จัดการกองทุนปรับสัดส่วนลงทุนเองได้อย่างเหมาะสม
25 ก.ย. 2558

นายนาวิน อินทรสมบัติ รองกรรมการผู้จัดการ บริษัทหลักทรัพย์จัดการกองทุน กสิกรไทย จำกัด (บลจ. กสิกรไทย) เปิดเผยว่า ภายหลังการประชุมของธนาคารกลางสหรัฐฯ (FED) ที่มีมติคงอัตราดอกเบี้ยอยู่ในช่วง 0-0.25% ซึ่งถือว่าเป็นไปตามคาดการณ์ของตลาดส่วนใหญ่และนับเป็นการคงอัตราดอกเบี้ยในระดับต่ำยาวนานติดต่อกันเป็นปีที่ 7 โดย FED ให้เหตุผลว่ายังมีความกังวลต่อเศรษฐกิจโลกในภาพรวมที่ยังชะลอตัว ประกอบกับแนวโน้มอัตราเงินเฟ้อของสหรัฐฯ ที่ยังอยู่ในระดับต่ำ รวมถึงตัวเลขการขยายตัวภาคแรงงานที่ยังออกมาไม่ดีนัก อย่างไรก็ตาม FED ยังมีการส่งสัญญาณว่าพร้อมที่จะปรับขึ้นดอกเบี้ยได้ทุกเมื่อในรอบการประชุมที่เหลือของปีนี้ คือในเดือนตุลาคมและธันวาคม 2558 โดยตัวแปรสำคัญในการพิจารณาคาดว่าน่าจะมาจากทิศทางของตลาดแรงงานที่จะปรับตัวได้ดีขึ้น รวมถึงเป้าหมายอัตราเงินเฟ้อของสหรัฐฯ ซึ่งตั้งไว้อยู่ที่ระดับ 2%
นายนาวินกล่าวต่อไปว่า ตั้งแต่ต้นปีที่ผ่านมาแม้ตลาดหุ้นทั่วโลกจะเผชิญกับความผันผวนอย่างมาก จากหลากหลายปัจจัยที่เข้ามากระทบ อาทิ ปัญหาหนี้กรีซ ความผันผวนในตลาดหุ้นจีน รวมถึงราคาน้ำมันที่ปรับตัวลดลง แต่กองทุนเปิดเค โกลบอล อิควิตี้ (K-GLOBE) ของบลจ.กสิกรไทย ยังคงสามารถสร้างผลการดำเนินงานที่โดดเด่น โดยตั้งแต่ต้นปีถึงวันที่ 11 กันยายน 2558 กองทุนให้ผลตอบแทนอยู่ที่ 4.61% เอาชนะเกณฑ์มาตรฐานดัชนีหุ้นโลก (MSCI ACWI) ซึ่งอยู่ที่ 2.15% ขณะที่ผลการดำเนินงาน 1 ปี ให้ผลตอบแทนที่ 6.94% ต่อปี เอาชนะเกณฑ์มาตรฐานซึ่งอยู่ที่ 2.89% ต่อปี และผลการดำเนินงานย้อนหลัง 3 ปี ให้ผลตอบแทนที่ 11.58% ต่อปี เอาชนะเกณฑ์มาตรฐานซึ่งอยู่ที่ 11.33% ต่อปี (ข้อมูล ณ วันที่ 11 ก.ย. 2558)
จุดเด่นของกองทุน K-GLOBE คือเป็นกองทุนที่มีนโยบายกระจายการลงทุนในหุ้นทั่วโลก โดยทีมผู้จัดการกองทุนของบลจ.กสิกรไทยจะเลือกพิจารณาลงทุนผ่านกองทุนรวมหุ้นในต่างประเทศ (กองทุน ETF) ซึ่งกองทุนเหล่านี้จะนำเงินไปลงทุนในหุ้นของประเทศใดประเทศหนึ่งหรือภูมิภาคใดภูมิภาคหนึ่งทั่วโลก และจะมีการปรับเปลี่ยนสัดส่วนการลงทุนในแต่ละภูมิภาคอย่างเหมาะสม โดยผู้จัดการกองทุนจะพิจารณาเลือกตลาดที่มีโอกาสเติบโตได้ดีและจับจังหวะการลงทุนให้ทันต่อสภาวะตลาดที่มีการเปลี่ยนแปลงไป รวมถึงใช้นโยบายป้องกันความเสี่ยงจากอัตราแลกเปลี่ยนตามดุลยพินิจของผู้จัดการกองทุน ดังนั้น กองทุน K-GLOBE จึงเหมาะสำหรับนักลงทุนที่ต้องการกระจายความเสี่ยง และผสมผสานพอร์ตลงทุนไปยังต่างประเทศเพื่อสร้างโอกาสรับผลตอบแทนที่มากขึ้น และสามารถรับความผันผวนจากการลงทุนในหุ้นทั่วโลก รวมถึงสามารถลงทุนในระยะยาวเพื่อโอกาสรับผลตอบแทนจากการเติบโตของหุ้นทั่วโลกได้
ผู้สนใจสามารถลงทุนในกองทุน K-GLOBE ได้ด้วยเงินลงทุนเริ่มต้นเพียง 5,000 บาท สอบถามข้อมูลเพิ่มเติมได้ที่ ธนาคารกสิกรไทยทุกสาขา หรือติดต่อ KAsset Contact Center 0 2673 3888
 
 
 